CELEX: 32022D0830
Language: et
Date: 2022-05-20 00:00:00
Title: Nõukogu otsus (EL) 2022/830, 20. mai 2022, Euroopa Liidu nimel võetava seisukoha kohta maailma terviseassamblee 75. istungjärgul seoses teatavate muudatustega rahvusvahelistes tervise-eeskirjades (2005)

30.5.2022   
               
               
                  ET
               
               
                  Euroopa Liidu Teataja
               
               
                  L 147/33
               
            
         NÕUKOGU OTSUS (EL) 2022/830,
         20. mai 2022,
         Euroopa Liidu nimel võetava seisukoha kohta maailma terviseassamblee 75. istungjärgul seoses teatavate muudatustega rahvusvahelistes tervise-eeskirjades (2005)
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 168 lõiget 5 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Rahvatervise valdkonnas tuleb liidu meetmed, mis täiendavad liikmesriikide poliitikat, suunata rahvatervise parandamisele, füüsiliste ja vaimsete haiguste ennetamisele ning füüsilist ja vaimset tervist ohustavate tegurite kõrvaldamisele. Sellised meetmed hõlmavad ka tõsiste piiriüleste terviseohtude seiret, nende eest varajast hoiatamist ja nende vastu võitlemist. Liit ja liikmesriigid edendavad sel eesmärgil rahvatervise alal koostööd kolmandate riikide ja pädevate rahvusvaheliste organisatsioonidega.
                  
               
                     (2)
                  
                  
                     Maailma Terviseorganisatsiooni (WHO) maailma terviseassamblee võttis rahvusvahelised tervise-eeskirjad (2005) vastu 23. mail 2005 ja need jõustusid 15. juunil 2007.
                  
               
                     (3)
                  
                  
                     Nõukogu võttis 3. märtsil 2022 vastu otsuse (EL) 2022/451, millega antakse luba alustada Euroopa Liidu nimel läbirääkimisi pandeemia ennetamist, selleks valmisolekut ja sellele reageerimist käsitleva rahvusvahelise lepingu üle ning rahvusvaheliste tervise-eeskirjade (2005) täiendavate muudatuste üle (1).
                  
               
                     (4)
                  
                  
                     Maailma terviseassamblee võtab oma 75. istungjärgul, mis algab 22. mail 2022, vastu otsuse, mis käsitleb rahvusvaheliste tervise-eeskirjade (2005) artikli 59 muutmist, et lühendada rahvusvaheliste tervise-eeskirjade (2005) sätete täiendavaks muutmiseks vajalikku aega, eelkõige vähendades nende muudatuste jõustumise tähtaega 24 kuult 12 kuule, koos sellega seotud muudatustega artikli 55 lõikes 3, artiklites 61 ja 62 ning artikli 63 lõikes 1, mis on vajalikud kõnealuste artiklite vastavusse viimiseks rahvusvaheliste tervise-eeskirjade (2005) artikli 59 kavandatud muudatustega.
                  
               
                     (5)
                  
                  
                     WHO põhikirja artikli 60 punkti b kohaselt võib maailma terviseassamblee teha otsuseid kohalviibivate ja hääletavate WHO liikmete häälteenamusega.
                  
               
                     (6)
                  
                  
                     Liit toetab eesmärki lühendada rahvusvaheliste tervise-eeskirjade (2005) sätete täiendavaks muutmiseks vajalikku aega ja leiab, et rahvusvaheliste tervise-eeskirjade (2005) artikli 59 ning artikli 55 lõike 3, artiklite 61 ja 62 ning artikli 63 lõike 1 muudatused võimaldavad kiiremini reageerida muutuvatele vajadustele rahvusvaheliste tervise-eeskirjadega (2005) hõlmatud valdkondades.
                  
               
                     (7)
                  
                  
                     On asjakohane määrata kindlaks liidu nimel maailma terviseassambleel võetav seisukoht liidu pädevusse kuuluvates küsimustes seoses otsusega, mille maailma terviseassamblee peab vastu võtma, et muuta rahvusvaheliste tervise-eeskirjade (2005) artiklit 59, artikli 55 lõiget 3, artikleid 61 ja 62 ning artikli 63 lõiget 1.
                  
               
                     (8)
                  
                  
                     Liidu seisukohta väljendavad ühiselt tegutsedes liidu liikmesriigid, kes on WHO liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse Euroopa Liidu nimel maailma terviseassamblee 75. istungjärgul seoses rahvusvaheliste tervise-eeskirjade (2005) artikli 59 muutmise ja sellega seotud muudatustega artikli 55 lõikes 3, artiklites 61 ja 62 ning artikli 63 lõikes 1, on kooskõlas käesoleva otsuse lisaga.
            Käesoleva otsuse lisas esitatud muudatuste kohandustes, mis ei ohusta nende muudatuste eesmärgi saavutamist ega too kaasa lisas osutatud üldkohaldatavate ajavahemike edasist lühendamist, võib komisjon liikmesriikidega konsulteerides ja ilma nõukogu täiendava otsuseta kokku leppida.
         
         
            Artikkel 2
            Artiklis 1 osutatud seisukoha esitavad ühiselt liidu nimel tegutsevad liidu liikmesriigid, kes on Maailma Terviseorganisatsiooni liikmed.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 20. mai 2022
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 92, 21.3.2022, lk 1.
      
      
         
            LISA
            A.   Rahvusvaheliste tervise-eeskirjade (2005) artikli 59 muudatused
            Liit toetab järgmisi rahvusvaheliste tervise-eeskirjade (2005) artikli 59 muudatusi (väljajäetud tekst on nurksulgudes ning uus tekst allajoonitud):
            
               Artikkel 59.
               Jõustumine, tagasilükkamise või reservatsioonide esitamise tähtaeg
               
                  1.   Ajavahemik, mis on ette nähtud WHO põhikirja artikli 22 täitmisel käesolevate eeskirjade [või nende muudatuse] tagasilükkamiseks või nende suhtes reservatsiooni tegemiseks, on 18 kuud alates kuupäevast, mil peadirektor teatas käesolevate eeskirjade [või nende muudatuse] terviseassambleel vastuvõtmisest. Tagasilükkamine või reservatsioon, mille peadirektor saab kätte pärast nimetatud tähtaja möödumist, ei oma mingit mõju.
               
               
                  
                     1a.   Ajavahemik, mis on ette nähtud WHO põhikirja artikli 22 täitmisel käesolevate eeskirjade või nende muudatuse tagasilükkamiseks või nende suhtes reservatsioonide tegemiseks, on üheksa kuud alates kuupäevast, mil peadirektor teatas, et terviseassamblee võttis vastu käesolevate eeskirjade muudatuse. Tagasilükkamine või reservatsioon, mille peadirektor saab kätte pärast nimetatud tähtaja möödumist, ei oma mingit mõju.
                  
               
               
                  2.   Käesolevad eeskirjad jõustuvad 24 kuu möödumisel käesoleva artikli lõikes 1 osutatud teatamise kuupäevast ja käesolevate eeskirjade muudatused jõustuvad 12 kuu möödumisel käesoleva artikli lõikes 1a osutatud teatamise kuupäevast, välja arvatud:
                  
                               
                           
                           
                              (…)
                           
                        
                              b)
                           
                           
                              riigi puhul, kes on teinud reservatsiooni ja kelle suhtes käesolevad eeskirjad või nende muudatus jõustuvad artikli 62 kohaselt;
                           
                        
                               
                           
                           
                              (…)
                           
                        
               
                  3.   Kui riik ei saa kohandada oma riigisisest seadusandlikku ja halduskorda täielikult käesolevate eeskirjadega või olenevalt asjaoludest nende muudatusega käesoleva artikli lõikes 2 osutatud ajavahemike jooksul, esitab see riik käesoleva artikli lõikes 1 või 1a märgitud kohaldatava ajavahemiku jooksul kavandatavate kohanduste kohta peadirektorile avalduse ning teeb need kohandused hiljemalt 12 kuu möödumisel käesolevate eeskirjade jõustumisest selle osalisriigi suhtes ning hiljemalt kuue kuu möödumisel käesolevate eeskirjade muudatuse jõustumisest selle osalisriigi suhtes.
               
            
            B.   Rahvusvaheliste tervise-eeskirjade (2005) artikli 55 lõike 3, artiklite 61 ja 62 ning artikli 63 lõike 1 muudatused
            Liit toetab ka järgmiseid tehnilisi muudatusi rahvusvaheliste tervise-eeskirjade (2005) artikli 55 lõikes 3, artiklites 61 ja 62 ning artikli 63 lõikes 1 (väljajäetud tekst on nurksulgudes ning uus tekst allajoonitud):
            
               Artikkel 55.
               Muudatused
               (…)
               
                  3.   Terviseassambleel käesoleva artikli kohaselt vastu võetud eeskirjade muudatused jõustuvad kõigi osalisriikide suhtes samadel tingimustel ning samade õiguste ja kohustuste alusel, nagu on sätestatud WHO põhikirja artiklis 22 ja käesolevate eeskirjade artiklites 59–64, võttes arvesse kõnealustes artiklites käesolevate eeskirjade muutmisega seoses sätestatud tähtaegu.
               
            
            
               Artikkel 61.
               Tagasilükkamine
               Kui riik teatab peadirektorile käesolevate eeskirjade või nende muudatuse tagasilükkamisest kohaldatava ajavahemiku jooksul, mis on sätestatud artikli 59 lõikes 1 või 1a, siis ei jõustu käesolevad eeskirjad või asjaomane muudatus selle riigi suhtes. Kõik artiklis 58 loetletud rahvusvahelised sanitaarkokkulepped või -eeskirjad, mille osaline see riik juba on, jäävad selle riigi suhtes jõusse.
            
            
               Artikkel 62.
               Reservatsioonid
               
                  1.   Riigid võivad käesoleva artikli kohaselt teha käesolevate eeskirjade või nende muudatuse suhtes reservatsioone. Sellised reservatsioonid ei tohi olla vastuolus käesolevate eeskirjade sisu ja eesmärgiga.
               
               
                  2.   Reservatsioonidest käesolevate eeskirjade või nende muudatuse suhtes teatatakse peadirektorile vastavalt artikli 59 lõigetele 1 ja 1a ning artiklile 60, artikli 63 lõikele 1 või artikli 64 lõikele 1. Riik, kes ei ole WHO liige, teatab peadirektorile igast reservatsioonist koos teatega käesolevate eeskirjade heakskiitmise kohta. Reservatsioone tegevad riigid peaksid esitama peadirektorile reservatsioonide põhjused.
               
               
                  3.   Käesolevate eeskirjade või nende muudatuse osaline tagasilükkamine loetakse reservatsiooniks.
               
               
                  4.   Peadirektor esitab vastavalt artikli 65 lõikele 2 teate iga käesoleva artikli lõike 2 kohaselt saadud reservatsiooni kohta. Peadirektor:
                  
                               
                           
                           
                              (…)
                           
                        
                              
                                 c)
                              
                           
                           
                              
                                 kui reservatsioon tehti käesolevate eeskirjade muudatuse suhtes, palub osalisriikidel teavitada teda kolme kuu jooksul igast reservatsiooni suhtes esitatud vastuväitest. Osalisriigid, kes esitavad käesolevate eeskirjade muudatuse suhtes tehtud reservatsiooni kohta vastuväite, peaksid esitama peadirektorile vastuväite põhjused.
                              
                           
                        Riigid, kes esitavad reservatsiooni kohta vastuväite, peaksid esitama peadirektorile vastuväite põhjused.
               
               
                  5.   Pärast selle tähtaja möödumist teavitab peadirektor kõiki osalisriike vastuväidetest, mille ta reservatsioonide kohta on saanud. Kui käesolevate eeskirjade suhtes on tehtud reservatsioon, loetakse see vastuvõetuks ja käesolevad eeskirjad jõustuvad reservatsiooni teinud riigi suhtes, [V]välja arvatud juhul, kui üks kolmandik käesoleva artikli lõikes 4 osutatud riikidest on kuue kuu jooksul alates käesoleva artikli lõikes 4 osutatud teatamise kuupäevast esitanud reservatsiooni kohta vastuväite. Kui käesolevate eeskirjade muutmise suhtes on tehtud reservatsioon, välja arvatud juhul, kui üks kolmandik käesoleva artikli lõikes 4 osutatud riikidest on esitanud reservatsiooni suhtes vastuväite kolme kuu jooksul alates käesoleva artikli lõikes 4 osutatud teatamise kuupäevast, loetakse see vastuvõetuks ja muudatus jõustub reservatsiooni teinud riigi suhtes, kui reservatsioonist ei tulene teisiti.
                  
               
               
                  6.   Kui vähemalt üks kolmandik käesoleva artikli lõikes 4 osutatud riikidest esitab vastuväiteid käesolevate eeskirjade suhtes tehtud reservatsiooni kohta kuue kuu jooksul alates käesoleva artikli lõikes 4 osutatud teatamise kuupäevast või[,] kui on tehtud reservatsioon käesoleva määruse muutmise suhtes, kolme kuu jooksul alates käesoleva artikli lõikes 4 osutatud teatamise kuupäevast, teavitab peadirektor reservatsiooni esitanud riiki, et ta kaaluks reservatsiooni tagasivõtmist kolme kuu jooksul alates peadirektorilt teate saamisest.
                  (…)
               
               
                  9.   Peadirektor esitab reservatsiooni ja asjakohasel juhul läbivaatamiskomitee seisukohad terviseassambleele arutamiseks. Kui terviseassamblee esitab häälteenamusega reservatsiooni kohta vastuväite põhjusel, et see on vastuolus käesolevate eeskirjade sisu ja eesmärgiga, ei võeta reservatsiooni vastu ning käesolevad eeskirjad või nende muudatus jõustuvad reservatsiooni teinud riigi suhtes alles pärast seda, kui ta on oma reservatsiooni vastavalt artiklile 63 tagasi võtnud. Kui terviseassamblee nõustub reservatsiooniga, jõustuvad käesolevad eeskirjad või nende muudatus reservatsiooni teinud riigi suhtes, võttes arvesse tema reservatsiooni.
               
            
            
               Artikkel 63.
               Tagasilükkamise ja reservatsiooni tagasivõtmine
               
                  1.   Riik võib artikli 61 kohase tagasilükkamise igal ajal tagasi võtta, teatades sellest peadirektorile. Sellistel juhtudel jõustuvad käesolevad eeskirjad või olenevalt asjaoludest nende muudatus selle riigi suhtes pärast seda, kui peadirektor on teate kätte saanud, välja arvatud juhul, kui riik teeb reservatsiooni tagasilükkamise tagasivõtmisel, millisel juhul jõustuvad käesolevad eeskirjad või olenevalt asjaoludest nende muudatus vastavalt artiklile 62. Mingil juhul ei jõustu käesolevad eeskirjad kõnealuse riigi suhtes varem kui 24 kuu möödumisel artikli 59 lõikes 1 osutatud teatamise kuupäevast ning mingil juhul ei jõustu käesolevate eeskirjade muudatus kõnealuse riigi suhtes varem kui 12 kuu mööumisel artikli 59 lõikes 1a osutatud teatamise kuupäevast.
                  (…)